भाई बोला-अल्लाह-हू-अकबर बोलते हुए मां-बहन की हत्या की; काला झंडा भी लहराया
Uttar Pradesh (UP)  Prayagraj murder case updates प्रयागराज से बुधवार को दिल दहला देने वाला मामला सामने आया। यहां के करैली थाना क्षेत्र के गौस नगर मोहल्ले में एक युवक ने अपनी मां और बहन को चापड़ (फरसा) से काट कर मार डाला।
प्रयागराज से बुधवार को दिल दहला देने वाला मामला सामने आया। यहां के करैली थाना क्षेत्र के गौस नगर मोहल्ले में एक युवक ने अपनी मां और बहन को चापड़ (फरसा) से काट कर मार डाला। पिता और भतीजे पर भी जानलेवा हमला कर घायल कर दिया। युवक ने अपने दो साथियों के साथ मिलकर परिवार के अन्य सदस्यों को भी जान से मारने की कोशिश की।
हमले में बचे आरोपी के बड़े भाई मो. आजम ने बताया, "आरिफ कट्टर सोच का है। मां-बहन को मारते समय अल्ला-हू-अकबर कह कर चिल्ला रहा था। हत्या के बाद वह छत पर काला झंडा लहरा रहा था। वह ISIS के वीडियो देखता था और उनका साहित्य पढ़ता था।"
पहले ये तस्वीरें देखिए...
एक हफ्ते से कर रहा था प्लानिंग 
आरोपी के बड़े भाई मो. आजम ने बताया कि आरिफ एक हफ्ते से हमले की प्लानिंग कर रहा था। उसने हमसे कहा था कि मकान खाली कर दो। डी ब्लॉक में दूसरा घर बना है, वहां पर जाकर रहो। हम नहीं गए तो आज उसने मां और बहन की हत्या कर दी और घर में भी आग लगा दी। मेरे बेटे और पत्नी पर भी हमला किया। चीख सुनकर पहुंचा तो मुझ पर भी वार कर दिया। किसी तरह से बेटे-पत्नी को लेकर कमरे में भागा।"
आजम ने बताया, "आरिफ पहले से ही उससे खुन्नस रखता था। वह मां, बहन, बाप और उसके परिवार को लगातार प्रताड़ित करता था। दो बार करेली थाने में प्रॉपर्टी को लेकर मां-पिता ने शिकायत की थी। पुलिस थाने बुलाती तो बार-बार माफी मांग लेता। उसके बाद फिर वही काम करने लगता था।"
आजम ने बताया, "हमेशा पैसे की मांग और प्रॉपर्टी को लेकर विवाद करता था। पूरे घर को अपने आतंक से डरा धमका कर रखता था। आज जब बच्चे स्कूल चले गए तो सब लोग घर के अंदर आराम कर रहे थे। तभी आरिफ ने घर को चुपके से बंद कर अपने दो साथियों के साथ कत्लेआम मचा दिया। पूरे परिवार को खत्म करना चाहता था, उसके ऊपर खून सवार था। अपने साथ चाकू, तलवार, चापड़, जंजीर और एसिड की बोतलें लेकर आया था।"
आजम ने बताया, "आरिफ की पत्नी भी उसका साथ देती है। परिवार शादी के खिलाफ था, लेकिन आरिफ की जिद्द के आगे किसी की नहीं चली। आरिफ ने तलाक शुदा महिला से शादी की है। उसकी पत्नी किचन में खाना बनाते समय हमारे खाने में टॉयलेट का पानी मिला देती थी।"
पुलिस पर किया हमला- DCP 
DCP सिटी दीपक भूकर ने बताया- गौस मोहल्ला से सूचना मिली कि मोहम्मद आरिफ नाम के व्यक्ति ने अपने परिवार के सदस्यों पर चापड़ से हमला किया है। पुलिस पहुंची तो युवक ने पथराव कर दिया। इसके बाद छत और खिड़की से एसिड से भरी 250 बोतलें फेंकीं। पुलिस को रोकने के लिए आरोपी आरिफ ने घर में गैस सिलेंडर खोलकर आग भी लगा दी। युवक को काबू में करने के लिए आंसू गैस के गोले घर में छोड़े गए। करीब ढाई घंटे की मशक्कत के बाद पुलिस ने आरोपी युवक को पकड़ लिया।
एसिड और पथराव में 24 से ज्यादा लोग घायल हुए हैं। पुलिस ने घर में घायल पड़े पिता को स्वरूप रानी अस्पताल में भर्ती कराया है। जबकि मां और बेटी के शव को पोस्टमॉर्टम के लिए भेजा गया है। पुलिस को आरोपी के कमरे से एसिड की 60 बोतलें मिली हैं। मामले में आरोपी के खिलाफ बड़े भाई ने पुलिस को तहरीर दी है।
इलाज के दौरान बहन की भी मौत
पुलिस ने बताया, युवक को पकड़ने के बाद पुलिस घर में दाखिल हुई तो खून से लथपथ अनीशा बेगम की डेड बॉडी फर्श पर पड़ी थी। पास में बहन आफरीन और पिता मोहम्मद कादिर लहूलुहान पड़े थे। अस्पताल में आफरीन की मौत हो गई।
घर का मंजर देख बड़ी बहन हुई बेहोश
वारदात की जानकारी मिलते ही आरिफ की बड़ी बहन तबस्सुम घर पहुंची। वहां का मंजर देख वह बेहोश हो गई। पुलिस ने तबस्सुम को किसी तरह से संभाला और अस्पताल भेजा। तबस्सुम करेली के डी ब्लॉक में रहती है।
हमले से पहले पत्नी को बच्चे के साथ मायके भेजा
बताया गया है कि आरिफ ने हमले से पहले अपनी पत्नी और 6 साल की बेटी को मायके भेज दिया था। आरिफ घर पर ही ट्यूशन पढ़ाता था, जबकि उसकी पत्नी सरकारी नौकरी करती है। वह बेटी को अपनी मां से भी नहीं मिलने देता था। पत्नी जब नौकरी पर चली जाती तो बेटी को ससुराल में छोड़ आता।
ढाई घंटे तक अफरा-तफरी का माहौल रहा
घटना के दौरान ढाई घंटे तक अफरा-तफरी का माहौल रहा। एसिड की बदबू के चलते पुलिस को रेस्क्यू में काफी परेशानियों का सामना करना पड़ा। पुलिस लगातार अनाउंसमेंट कर युवक को बाहर आने को कहती रही, लेकिन उसने किसी की नहीं सुनी।
वह लगातार पुलिस और भीड़ पर हमला करता रहा। पुलिस जब घर के अंदर पहुंची तो बदबू इतनी थी कि कुछ ही देर में सभी पुलिसकर्मी बाहर आ गए। फायर ब्रिगेड की टीम ने पानी का छिड़काव किया। इसके बाद पुलिस घर के अंदर जा सकी।